  Туспуктэм: Майя Бывальцева Майя Бывальцева 6+ 26-тӥ гудырикошконэ Удмуртиын 93 интыын «Ночь кино» огъяросси акци ортчоз. Лулчеберт юртъёсын, лыдӟетъюртъёсын, паркъёсын кинолы сӥзем ужрадъёс радъялозы, 2023-тӥ арын тужгес трос учкисьёсты люкам росси фильмъёсты возьматозы. Со сярысь элькунысь лулчебертъя министр Владимир Соловьёв «ВКонтакте» мерлыко вотэсысь бамаз ивортӥз.  Вань мылкыд карисьёс куинь кинофильмез дунтэк учкыны быгатозы: «Чебурашка» (6+), «Вызов» (12+), «Праведник» (12+). Ижкарын валтӥсь площадкаос: Йӧскалык лыдӟетъюрт, Пиналъёслы но быдэ вуымтэсолы лыдӟиськонни, Искусствоосъя музей, Киров нимо паркысь Фан-зона. Удмуртиысь йӧскалык лыдӟиськонниын чаклам ужрадъёс (пыронэз эркын): 13:30 (конференц-зал) – «Чебурашка» фильм тифлокоммментариосын (6+); 14:00-15:00 (коворкинг) – диафильмъёс (0+); 15:00 (конференц-зал) – «Чебурашка» фильм (6+); 17:00 (литература куно висъет) – Дарина Стрельченкоен пумиськон но солэн «А за околицей – тьма» книгаеныз тодматскон (16+); 17:30 (конференц-зал) – «Music family» крезьгуро студия «Музыка из кинофильмов и мультфильмов» концерт (6+) возьматоз; 19:00 (конференц-зал) – «Праведник» фильм (12+); 21:00 (бадӟым лыдӟиськон зал) – «Вызов» фильм (12+). 31-тӥ гудырикошконозь лыдӟетъюртын «"Стоп! Снято!": к Дню российского кино» книга адӟытон ужалоз. Тодэ вайытом, али Удмуртиын 18 кинозал ужа, эшшо одӥгзэ Сарапул ёросысь Сигаевоын усьтозы.  Тегъёс: Удмуртия кино Ижкар Йӧскалыклыдӟетъюрт  